Polițiștii Serviciului de Investigare a Criminalității Economice Bistrița-Năsăud au efectuat miercuri 9 percheziții, la locuințele și sediile unor persoane fizice și juridice din Năsăud și Bistrița, cercetate pentru săvârșirea infracțiunilor de evaziune fiscală, efectuarea de operațiuni financiare în mod fraudulos, fals în înscrisuri sub semnătură privată și uz de fals.
Potrivit IPJ Bistrița-Năsăud, din investigațiile efectuate a reieșit faptul că, începând cu anul 2019 și până în prezent, fără a-și organiza activitatea comercială sub o formă juridică, persoanele în cauză ar fi efectuat peste 100 de operațiuni impozabile de achiziții de autoturisme second-hand din Polonia, de la diferite persoane juridice și fizice, pe care ulterior le-ar fi comercializat pe teritoriul României, în scopul realizării de venituri, fără a declara organelor fiscale veniturile realizate, ascunzând sursa impozabilă.
Astfel, persoanele vizate ar fi realizat din vânzări venituri de 16.218.295 de lei, cauzând un prejudiciu la bugetul consolidat al statutului de 3.309.221 de lei.
Pe parcursul zilei de astăzi, 6 martie, vor fi puse în aplicare 9 mandate de aducere, persoanele depistate urmând să fie conduse la sediul Poliției, pentru audieri.
Cercetările în acest caz sunt efectuate de către Serviciul de Investigare a Criminalității Economice, sub supravegherea Parchetului de pe lângă Tribunalul Bistrița-Năsăud.
Suportul de specialitate a fost asigurat de Direcția Operațiuni Speciale din cadrul Poliției Române.
La acțiune participă luptători de la acțiuni speciale din Bistrița-Năsăud și Maramureș, precum și polițiști din cadrul Poliției Orașului Năsăud, Poliției Municipiului Bistrița, Biroului Arme, Explozivi și Substanțe Periculoase, Serviciului de Investigații Criminale, Serviciului de Ordine Publică, Biroului pentru Protecția Animalelor și Biroului Siguranță Școlară, precum și reprezentanți ai Agenţiei Naţionale de Administrare Fiscală – Antifraudă.
Facem precizarea că, pe întreg parcursul procesului penal, persoanele bănuite beneficiază de drepturile și garanțiile procesuale prevăzute de Codul de procedură penală, precum și de prezumția de nevinovăție.